《次韵李仲南木犀》
宋代·刘应时

幽人何所为，兀然坐诗穷。
万事不复理，吟哦四壁空。
少皞从西来，天宇凄其风。
群芳渐摇落，桂子开墙东。
寒蟾驾璧月，老翠高菶菶。
景物尔独胜，色香谁与同。
岂藉红裳女，徒费丹砂工。
不受黄金恩，桃李谁争雄。
风漪卷轻碧，断霞曳微红。
清风袭衣袖，薄采喧儿童。
王孙亦好事，乘兴赏珍丛。
笑掬黄金蕊，糁缀光玲珑。
山村酒可篘，恍如入新丰。
胡不抱琴去，一饮醉其中。
露湿月华冷，风约零雨蒙。
静言参鼻观，身在广寒宫。

作者简介：四明人，字良佐。喜好诗，与陆游、杨万里友善。有《颐庵居士集》。